CELEX: 32018D0918
Language: lt
Date: 2018-06-22 00:00:00
Title: 2018 m. birželio 22 d. Tarybos įgyvendinimo sprendimas (ES) 2018/918, kuriuo Vokietijai ir Lenkijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 5 straipsnio

28.6.2018   
            
            
               LT
            
            
               Europos Sąjungos oficialusis leidinys
            
            
               L 163/17
            
         TARYBOS ĮGYVENDINIMO SPRENDIMAS (ES) 2018/918
   2018 m. birželio 22 d.
   kuriuo Vokietijai ir Lenkijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 5 straipsnio
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               raštais, kuriuos Komisija užregistravo atitinkamai 2018 m. sausio 9 d. ir 2018 m. sausio 22 d., Vokietija ir Lenkija paprašė dėl naujo tilto tarp Kiustryno-Kyco ir Kostšyno prie Odros statybos leisti nustatyti specialią priemonę, kuria nukrypstama nuo Direktyvos 2006/112/EB nuostatų;
            
         
               (2)
            
            
               Komisija 2018 m. kovo 5 d. raštais apie Vokietijos ir Lenkijos pateiktą prašymą pranešė kitoms valstybėms narėms. 2018 m. kovo 6 d. raštais Komisija pranešė Vokietijai ir Lenkijai, kad turi visą prašymui įvertinti reikalingą informaciją;
            
         
               (3)
            
            
               vadovaujantis susitarimu, kuris turi būti sudarytas Vokietijos ir Lenkijos, esamo pasienio tilto išmontavimo ir naujo tilto tarp Kiustryno-Kyco ir Kostšyno prie Odros statybos darbų teritorija pridėtinės vertės mokesčio (PVM) mokėjimo tikslais turėtų būti laikoma Lenkijos teritorija, kai prekių tiekimas ir paslaugų teikimas, prekių įsigijimas Bendrijos viduje ir prekių importas yra skirti tiems darbams vykdyti;
            
         
               (4)
            
            
               Vokietija ir Lenkija laikosi nuomonės, kad susitarimo nuostatos dėl mokesčių yra pateisinamos siekiant supaprastinti VAT prievolių vykdymo procedūrą. Jei tokios nuostatos nebūtų taikomos, sandorius reikėtų skirstyti pagal tai, kurioje teritorijoje jie vykdomi, o tai sukeltų mokestinių sunkumų už darbus atsakingoms rangos įmonėms;
            
         
               (5)
            
            
               atsižvelgiant į tai, kad specialiąja priemone supaprastinama PVM surinkimo procedūra, ir tai, kad ja galėtų būti daromas tik nežymus poveikis bendrai valstybių narių galutinio vartojimo etape surenkamų mokesčių pajamų sumai, tikslinga nukrypti nuo Direktyvos 2006/112/EB nuostatų ir nustatyti, kad PVM tikslais prekių tiekimas ir paslaugų teikimas, prekių įsigijimas Bendrijos viduje ir prekių importas, skirti esamo pasienio tilto išmontavimo ir naujo tilto tarp Kiustryno-Kyco ir Kostšyno prie Odros statybos darbams, yra vykdomi Lenkijos teritorijoje ir todėl jiems taikomas Lenkijos PVM;
            
         
               (6)
            
            
               šia nukrypti leidžiančia nuostata nedaromas poveikis Sąjungos nuosaviems ištekliams, gaunamiems iš PVM,
            
         PRIĖMĖ ŠĮ SPRENDIMĄ:
   1 straipsnis
   Nukrypstant nuo Direktyvos 2006/112/EB 5 straipsnio, Vokietijai ir Lenkijai leidžiama laikyti, kad pasienio tilto tarp Kiustrino-Kyco ir Kostšyno prie Odros statybų aikštelė priklauso Lenkijos teritorijai, kai prekių tiekimas ir paslaugų teikimas, prekių įsigijimas Bendrijos viduje ir prekių importas yra skirti esamo pasienio tilto išmontavimo ir naujo tilto statybos darbams vykdyti.
   2 straipsnis
   Šis sprendimas skirtas Vokietijos Federacinei Respublikai ir Lenkijos Respublikai.
   
      Priimta Liuksemburge 2018 m. birželio 22 d.
      
         
            Tarybos vardu
         
         
            Pirmininkas
         
         V. GORANOV
      
   
   
      (1)  OL L 347, 2006 12 11, p. 1.